
PRODUKTRESUMÉ

for

Latanoprost "Genetic", øjendråber, opløsning, enkeltdosisbeholder


0.	D.SP.NR.
34506

1.	LÆGEMIDLETS NAVN
Latanoprost "Genetic"

2.	KVALITATIV OG KVANTITATIV SAMMENSÆTNING
[bookmark: _Hlk188525934]1 ml øjendråber, opløsning indeholder 50 mikrogram latanoprost.
Hver enkeltdosisbeholder med 0,2 ml øjendråber, opløsning indeholder 10 mikrogram latanoprost.
Én dråbe indeholder ca. 1,5 mikrogram latanoprost.

Hjælpestoffer, som behandleren skal være opmærksom på 
Hver ml indeholder 7,0 mg borsyre, hvilket svarer til 0,21 mg borsyre pr. dråbe. 

Hver ml indeholder 0,02 mg polysorbat 80.

Alle hjælpestoffer er anført under pkt. 6.1. 

3.	LÆGEMIDDELFORM
Øjendråber, opløsning, enkeldosisbeholder 
Klar, farveløs opløsning
Osmolalitet: 250-308 mOsmol/kg
Opløsningens pH: 5,5-6,5 


4.	KLINISKE OPLYSNINGER

4.1	Terapeutiske indikationer
Reduktion af forhøjet intraokulært tryk (IOP) hos voksne (herunder ældre) patienter med åbenvinklet glaukom og okulær hypertension. 

Reduktion af forhøjet IOP hos pædiatriske patienter med forhøjet intraokulært tryk og pædiatrisk glaukom.

4.2	Dosering og administration

Dosering

Anbefalet dosering til voksne (herunder ældre)

Anbefalet behandling er én dråbe i det/de angrebne øje/øjne en gang dagligt. Optimal virkning opnås, hvis Latanoprost "Genetic" administreres om aftenen.

Latanoprost "Genetic" bør kun doseres en gang daglig, da det er vist, at hyppigere administration mindsker den reducerende virkning på det intraokulære tryk. 

Hvis en dosis springes over, bør behandlingen fortsættes med næste dosis som normalt.

Pædiatrisk population

Latanoprost "Genetic" øjendråber, opløsning kan bruges til pædiatriske patienter i samme dosering som til voksne. Der foreligger ingen data for anvendelse til præmature børn (gestationsalder mindre end 36 uger). Data i aldersgruppen < 1 år er meget begrænsede (4 patienter) (se pkt. 5.1).

Administration
Okulær anvendelse.

Ligesom med andre øjendråber anbefales det at sammenpresse tåresækken ved den mediale øjenkrog (punktlig okklusion) i et minut for at mindske muligheden for systemisk absorption. Dette bør gøres umiddelbart efter inddrypningen af hver øjendråbe.

Kontaktlinser bør fjernes, inden inddrypning af øjendråberne, og kan genindsættes 15 minutter efter drypning.

Såfremt der anvendes mere end et topikalt øjenmiddel, bør lægemidlerne administreres med mindst fem minutters mellemrum.

4.3	Kontraindikationer
Overfølsomhed over for det aktive stof eller over for et eller flere af hjælpestofferne anført i pkt. 6.1.

4.4	Særlige advarsler og forsigtighedsregler vedrørende brugen

Ændringer i irispigmentering

Latanoprost kan gradvist ændre øjenfarven ved at øge mængden af brunt pigment i iris. Før behandling indledes, bør patienten oplyses om muligheden for permanent ændring af øjenfarven. Unilateral behandling kan resultere i permanent heterochromi.

Ændringen i øjenfarven er overvejende set hos patienter med blandet farvning af iris, f.eks. blå-brun, grå-brun, gul-brun og grøn-brun. I studier med latanoprost ses ændringen sædvanligvis inden for de første 8 måneder af behandlingen, sjældent ved behandlingen igennem to og tre år og er ikke set efter fjerde behandlingsår. Hastigheden hvormed irispigmenteringen sker aftager med tiden og er stabil efter fem år. Virkningen af øget irispigmentering er ikke evalueret efter mere end fem års behandling. I et åbent 5-års sikkerhedsstudie med latanoprost udviklede 33 % af patienterne irispigmentering (se pkt. 4.8). Farveændringen af iris er i størstedelen af tilfældene svag, og ofte kan den ikke ses klinisk. Hyppigheden hos patienter med blandet farvning af iris ligger mellem 7 % og 85 % med den største hyppighed ved gul-brun iris. Hos patienter med homogene blå øjne er der ikke set ændringer, og hos patienter med homogene grå, grønne eller brune øjne er ændringen kun sjældent set.

I et langvarigt pædiatrisk observationsstudie, der evaluerede ændringer i hyperpigmentering i øjet blandt patienter med pædiatrisk glaukom, blev der observeret mørkfarvning af iris og lokal irispigmentering i lidt større grad hos patienter, som blev eksponeret for latanoprost, sammenlignet med gruppen, der ikke blev eksponeret (se pkt. 5.1).

Farveændringen skyldes øget melaninindhold i de stromale melanocytter i iris, og ikke en stigning i antallet af melanocytter. Den brune pigmentering breder sig typisk koncentrisk omkring pupillen mod periferien af det behandlede øje, men hele iris eller dele af denne kan blive mere brunlig. Der er ikke iagttaget yderligere stigning af brunt pigment i iris efter seponering af behandlingen. Dette har i kliniske studier indtil nu ikke været forbundet med nogen symptomer eller patologiske ændringer.

Hverken nævi eller pletter på iris er blevet påvirket af behandlingen. Der er ikke set ophobning af pigment i trabekelværket eller andetsteds i forkammeret i kliniske studier. Øget irispigmentering har efter 5 års klinisk erfaring ikke vist sig at have negative kliniske følger, og behandling med latanoprost kan fortsætte, selv om der opstår irispigmentering. Patienterne bør dog undersøges regelmæssigt, og hvis den kliniske situation berettiger det, kan behandlingen med latanoprost seponeres.

Glaukom 

Der er begrænset klinisk erfaring med latanoprost ved kronisk snævertvinklet glaukom, åbenvinklet glaukom hos pseudophakiske patienter og ved pigmentglaukom. Der er ingen erfaring med latanoprost ved inflammatorisk og neovaskulært glaukom eller inflammatoriske øjenlidelser. Latanoprost har ingen eller kun ringe virkning på pupillen, men der er ingen erfaring ved akutte anfald af snævertvinklet glaukom. Det anbefales derfor, at latanoprost bruges med forsigtighed ved disse tilstande, indtil mere erfaring er opnået.

Der er begrænsede forsøgsdata fra brug af latanoprost i den peri-operative periode ved kataraktkirurgi. Latanoprost "Genetic" bør anvendes med forsigtighed til disse patienter.

Herpes-keratitis

Latanoprost bør anvendes med forsigtighed hos patienter med herpeskeratitis i anamnesen og bør undgås i tilfælde af aktiv herpes simplex-keratitis og hos patienter med recidiverende herpes-keratitis i anamnesen, som er specifikt forbundet med prostaglandinanaloger.



Makulaødem

Der er rapporteret om makulaødem (se pkt. 4.8) hovedsageligt hos aphakiske patienter, hos pseudophakiske patienter med læderet bageste linsekapsel eller forkammerlinse, samt hos patienter med kendte risikofaktorer for cystoidt makulaødem (så som diabetes retinopati og retinalveneokklusion). Latanoprost skal anvendes med forsigtighed hos aphakiske patienter, hos pseudophagiske patienter med iturevet linsekapsel eller forkammerlinse, samt hos patienter med kendte risikofaktorer for cystoidt makulaødem.

Hos patienter med kendte prædisponerende risikofaktorer for iritis/uveitis kan Latanoprost "Genetic" anvendes med forsigtighed, se også pkt. 4.8. 

Der er begrænset erfaring fra patienter med astma, men efter markedsføringen er der ind-berettet nogle tilfælde af eksacerbation af astma og/eller dyspnø. Astmatiske patienter skal derfor behandles med forsigtighed, indtil der er tilstrækkelig erfaring, se også pkt. 4.8.

Virkningen af Latanoprost "Genetic" er ikke blevet undersøgt hos patienter med nedsat leverfunktion.  

Virkning på øjenlåg og øjenvipper

Der er set periorbital misfarvning af huden, hvor hovedparten af rapporterne stammer fra japanske patienter. Den hidtidige erfaring viser, at periorbital misfarvning af huden ikke er permanent og i nogle tilfælde har været reversibel ved fortsat behandling med latanoprost.

Latanoprost kan gradvist ændre øjenvipper og vellushår ved det behandlede øje og dets omgivelser. Disse ændringer omfatter øget længde, tykkelse og pigmentering, øget antal vipper eller hår og øjenvipper, som vokser i den forkerte retning. Ændringerne i øjenvipper er reversible efter seponering af behandlingen.

Hjælpestoffer
Dette lægemiddel indeholder borsyre og polysorbater.

Hver ml indeholder 7,0 mg borsyre, svarende til 0,21 mg borsyre pr. dråbe.

Polysorbater kan forårsage allergiske reaktioner.

Pædiatrisk population

Virknings- og sikkerhedsdata i aldersgruppen < 1 år (4 patienter) er meget begrænsede (se pkt. 5.1). Der foreligger ingen data for anvendelse til præmature børn (gestationsalder mindre end 36 uger).

Hos børn i alderen 0 til < 3 år, som først og fremmest lider af primært kongenit glaukom (PCG), forbliver kirurgi (f.eks. trabekulotomi/goniotomi) førstevalgsbehandling.

4.5	Interaktion med andre lægemidler og andre former for interaktion
Definitive data vedrørende lægemiddelinteraktion er ikke tilgængelige.

Der er rapporteret paradoksale stigninger i det intraokulære tryk efter samtidig administration af to prostaglandinanaloger. Det frarådes derfor at anvende to eller flere prostaglandiner, prostaglandinanaloger eller prostaglandinderivater samtidig.

Pædiatrisk population

Interaktionsstudier er kun udført hos voksne.

4.6	Fertilitet, graviditet og amning

Graviditet

Der er begrænsede data fra anvendelse af latanoprost til gravide kvinder. Dyreforsøg har påvist reproduktionstoksicitet ved systemisk toksiske doser (se pkt. 5.3).
For en sikkerheds skyld bør Latanoprost "Genetic" undgås under graviditeten.

Amning

Det er ukendt, om latanoprost eller dets metabolitter udskilles i human mælk. En risiko for det ammede barn kan ikke udelukkes.
Det skal besluttes, om amning skal ophøre eller behandling med Latanoprost "Genetic" seponeres, idet der tages højde for fordelene ved amning for barnet i forhold til de terapeutiske fordele for moderen.

Fertilitet

Dyreforsøg med latanoprost har ikke vist påvirkning af fertiliteten hos hverken hanner eller hunner (se pkt. 5.3)

4.7	Virkning på evnen til at føre motorkøretøj og betjene maskiner
Ikke mærkning.
Latanoprost "Genetic" påvirker i mindre grad evnen til at føre motorkøretøj og betjene maskiner.
Som ved andre øjenpræparater kan inddrypning af øjendråber forårsage forbigående sløring af synet. Patienten bør ikke færdes i trafikken eller betjene maskiner før synet atter er normalt.

4.8	Bivirkninger

a. Oversigt over sikkerhedsprofilen

Størstedelen af latanoprosts bivirkninger er relateret til øjnene. Øvrige øjenbivirkninger, bortset fra irispigmentering, er generelt forbigående og forekommer i forbindelse med administration af dosen. 

Latanoprost "Genetic" kan medføre en let irritation af øjnene i de første to til tre dage af behandlingen. Let konjunktival hyperæmi er forekommet hos cirka 10 %, og moderat hyperæmi hos cirka 1 % af patienterne under langvarig behandling. 

Der er rapporteret om makulaødem hovedsageligt hos aphakiske patienter, hos pseudophagiske patienter med iturevet bageste linsekapsel eller forkammerlinser, samt hos patienter med kendte risikofaktorer for cystoidt makulaødem, se også pkt. 4.4. 

Øjenpræparater med latanoprost har givet anledning til farveændringer af iris (øget mængde brunt pigment i iris) fortrinsvis hos personer med blandet farvning af iris. I et åbent 5-års sikkerhedsstudie med latanoprost udviklede 33% af patienterne irispigmentering (se pkt. 4.4). 

Der er blevet rapporteret om sjældne tilfælde af iritis/uveitis. De fleste af patienterne havde i disse tilfælde samtidige prædisponerende faktorer for udvikling af iritis/uveitis. 

Astma, forværring af astma, akutte astmaanfald og dyspnø er blevet rapporteret. Der er begrænset erfaring fra patienter med astma, men latanoprost har hverken vist sig at påvirke lungefunktionen i små forsøg med patienter med moderat svær astma i behandling med steroider eller at påvirke lungefunktion, luftvejsreaktivitet og beta2-følsomhed hos astmapatienter, der ikke bliver behandlet med steroider.    

b. Liste over bivirkninger i tabelform

Bivirkninger kategoriseres efter hyppighed som følger:
Meget almindelig (≥ 1/10)
Almindelig (≥ 1/100 til < 1/10)
Ikke almindelig (≥ 1/1.000 til < 1/100)
Sjælden (≥ 1/10.000 til < 1/1.000)
Meget sjælden (< 1/10.000)
Ikke kendt (hyppighed kan ikke estimeres ud fra forhåndenværende data)

	Systemorganklasse
	Hyppighedskonvention

	Infektioner og parasitære sygdomme
	Sjælden:
	Herpes-keratitis*§

	Nervesystemet
	Ikke almindelig:
	Hovedpine*, svimmelhed*

	Øjne
	Meget almindelige:
	Irishyperpigmentering, let til moderat konjunktival hyperæmi, øjenirritation (brændende fornemmelse, sandkornsfornemmelse, kløe, stikken og fremmedlegemefornemmelse), ændring af øjenvipper og vellushår på øjenlågene (øget længde, tykkelse, pigmentering og antal af øjenvipper)

	
	Almindelig:
	Punktformet keratitis, for det meste uden symptomer, blepharitis, øjensmerter, fotofobi, konjunktivitis*

	
	Ikke almindelig:
	Øjenlågsødem, tørre øjne, keratitis*, sløret syn, makulaødem, herunder cystoidt makulaødem*, uveitis* 

	
	Sjælden:
	Iritis* ødem i cornea*, erosion i cornea, periorbitalt ødem, trichiasis*, distichiasis, iriscyste*§, lokal hudreaktion på øjenlågene, mørkfarvning af øjenlågshuden, okular konjunktiva pseudopemphigoid*§

	
	Meget sjælden:
	Periorbitale forandringer og øjenlågsforandringer, der medfører dybere øjenlågssulsus

	Hjerte
	Ikke almindelig:
	Angina; palpitationer* 

	
	Meget sjælden:
	Ustabil angina

	Luftveje, thorax og mediastium
	Ikke almindelig: 
	Astma*, dyspnø*

	
	Sjælden:
	Forværring af astma

	Mave-tarm-kanalen
	Ikke almindelig: 
	Kvalme*, opkastning*

	Hud og subkutane væv
	Ikke almindelig:
	Udslæt 

	
	Sjælden:

	Pruritus

	Knogler, led, muskler og bindevæv
	Ikke almindelig:
	Myalgi*; artralgi*

	Almene symptomer og reaktioner på administrationsstedet
	Ikke almindelig:
	Brystsmerter*

	
	
	


* 	Bivirkning identificeret efter markedsføringen
§ 	Bivirkningens hyppighed estimeret ved hjælp af “Rule of 3”

c. Beskrivelse af udvalgte bivirkninger

Ingen oplysninger.

d. Pædiatrisk population

I to kortvarige kliniske forsøg (≤ 12 uger) med 93 (25 og 68) pædiatriske patienter var sikkerhedsprofilen sammenlignelig med den hos voksne, og der blev ikke identificeret nogen nye bivirkninger. Den kortsigtede sikkerhedsprofil var også sammenlignelig i de forskellige pædiatriske undergrupper (se pkt. 5.1). Bivirkninger, der ses hyppigere i den pædiatriske population end hos voksne, er: nasofaryngitis og pyreksi.

I et langvarigt pædiatrisk observationsstudie med 115 patienter var sikkerhedsprofilen i overensstemmelse med den, der blev rapporteret i tidligere pædiatriske studier, og der blev ikke identificeret nogen nye bivirkninger (se pkt. 5.1).

Indberetning af formodede bivirkninger
Når lægemidlet er godkendt, er indberetning af formodede bivirkninger vigtig. Det muliggør løbende overvågning af benefit/risk-forholdet for lægemidlet. Sundhedspersoner anmodes om at indberette alle formodede bivirkninger via 

Lægemiddelstyrelsen
Axel Heides Gade 1
DK-2300 København S
Websted: www.meldenbivirkning.dk

4.9	Overdosering
Bortset fra okulær irritation og konjunktival hyperæmi kendes ingen andre okulære bivirkninger ved overdosering af latanoprost.

Hvis latanoprost indtages ved et uheld kan følgende oplysninger være nyttige: 
Mere end 90 % metaboliseres ved første passage gennem leveren. Intravenøs infusion af 3 mikrogram/kg til raske frivillige fremkaldte middelplasmakoncentrationer, der var 200 gange højere end under klinisk behandling og gav ingen symptomer, men en dosis på 5,5-10 mikrogram/kg forårsagede kvalme, abdominale smerter, svimmelhed, træthed, hedestigninger og svedtendens. Latanoprost er blevet infunderet intravenøst hos aber i doser på op til 500 mikrogram/kg uden større effekter på det kardiovaskulære system 

Intravenøs administration af latanoprost hos aber er blevet forbundet med forbigående bronkokonstriktion. Hos patienter med moderat bronkial astma inducerede latanoprost imidlertid ikke bronkokonstriktion ved topikal administration i øjnene i doser, der var syv gange den kliniske dosis af latanoprost.
Ved overdosering med latanoprost bør behandlingen være symptomatisk.

4.10	Udlevering
B


5.	FARMAKOLOGISKE EGENSKABER

5.1	Farmakodynamiske egenskaber
Farmakoterapeutisk klassifikation: Oftalmologika, antiglaukommidler og miotika, prostaglandinanaloger, ATC-kode: S01EE01

Virkningsmekanisme

Det aktive stof, latanoprost, der er en prostagladin F2α-analog, er en selektiv prostanoid FP receptoragonist, som reducerer det intraokulære tryk ved at øge afløbet af kammervand. Reduktion af det intraokulære tryk hos mennesker sætter ind ca. tre til fire timer efter administration, og maksimal virkning nås efter otte til tolv timer. Trykreduktion opretholdes i mindst 24 timer.

Studier hos dyr og mennesker indikerer, at den primære virkningsmekanisme er øget uveoskleralt afløb, selv om en vis stigning i afløbsevne (reduktion i afløbsmodstand) er blevet rapporteret hos mennesker.

Farmakodynamisk virkning

Det er i pivotale forsøg påvist, at latanoprost har effekt som monoterapi. Der er endvidere udført kliniske forsøg med kombinationsbehandling. Disse omfatter studier, som viser, at latanoprost har effekt i kombination med beta-adrenerge antagonister (timolol). Korttidsstudier (1 eller 2 uger) tyder på, at latanoprosts virkning er additiv ved kombination med adrenerge agonister (dipivalyl epinephrin), orale carboanhydrasehæmmere (acetazolamid) og i hvert fald delvis additiv med cholinerge agonister (pilocarpin).

Klinisk virkning og sikkerhed

Kliniske forsøg har vist, at latanoprost ikke har nogen signifikant virkning på produktionen af kammervand. Latanoprost har ikke vist sig at have nogen virkning på blod-kammervands-barrieren.

Latanoprost har ingen eller kun ubetydelig virkning på den intraokulære blodcirkulation, når det anvendes i kliniske doser hos aber. Let til moderat konjunktival eller episcleral hyperæmi kan imidlertid forekomme under topikal behandling.

Kronisk latanoprostbehandling af øjne fra aber, der har gennemgået ekstrakapsulær linseekstraktion, påvirkede ikke blodkarrene i retina, som påvist ved fluoresceinangiografi.

Latanoprost har ikke induceret lækage af fluorescein i det bageste segment af øjnene hos mennesker med pseudophaki under kortvarig behandling.

Latanoprost i kliniske doser har ikke nogen signifikant farmakologisk virkning på det kardiovaskulære system eller respirationssystemet.

Pædiatrisk population

Effekten af latanoprost hos pædiatriske patienter ≤ 18 år blev påvist i et 12-ugers, dobbeltblindet klinisk forsøg, hvor latanoprost blev sammenlignet med timolol hos 107 patienter diagnosticeret med okulær hypertension og pædiatrisk glaukom. For nyfødte skulle gestationsalderen være mindst 36 uger. Patienterne fik enten latanoprost 50 mikrog/ml en gang dagligt eller timolol 0,5 % (eller valgfrit 0,25 % for patienter yngre end 3 år) to gange dagligt. Det primære effektendepunkt var den gennemsnitlige reduktion i intraokulært tryk (IOP) fra baseline ved uge 12 i forsøget. De gennemsnitlige reduktioner af IOP var sammenlignelige i latanoprost- og timololgruppen. Den gennemsnitlige reduktion i IOP ved uge 12 var sammenlignelig i latanoprost- og timololgruppen i alle de undersøgte aldersgrupper (0 til < 3 år, 3 til < 12 år og 12 til 18 år). Dog var effektdataene i aldersgruppen 0 til < 3 år alene baseret på 13 patienter, hvad angik latanoprost, og der blev ikke påvist nogen relevant effekt hos de 4 patienter, der repræsenterede aldersgruppen 0 til < 1 år i det kliniske pædiatriske studie. Der foreligger ingen data for anvendelse til præmature børn (gestationsalder mindre end 36 uger).

Reduktionen af IOP hos forsøgspersonerne i undergruppen med primært kongenit/infantilt glaukom (PCG) var sammenlignelig i latanoprost- og timololgruppen. Der blev set sammenlignelige resultater i non-PCG-undergruppen (f.eks. juvenilt åbenvinklet glaukom, aphakisk glaukom) og i undergruppen med PCG.

Effekten på IOP kunne observeres efter den første uges behandling og blev fastholdt under hele forsøgsperioden på 12 uger, ligesom det var tilfældet hos voksne.

	Tabel: Reduktion i IOP (mmHg) ved uge 12 efter behandlingsundergrupper og diagnose ved baseline

	
	Latanoprost 
N = 53
	Timolol 
N = 54

	Baseline, gennemsnit (SE)
	27,3 (0,75)
	27,8 (0,84)

	Gennemsnitlig ændring fra baseline ved uge 12† (SE)
	-7,18 (0,81)
	-5,72 (0,81)

	p-værdi vs. timolol
	0,2056

	
	PCG
N = 28
	Non-PCG
N = 25
	PCG
N = 26
	Non-PCG
N = 28

	Baseline, gennemsnit (SE)
	26,5 (0,72)
	28,2 (1,37)
	26,3 (0,95)
	29,1 (1,33)

	Gennemsnitlig ændring fra baseline ved uge 12† (SE)
	-5,90 (0,98)
	-8,66 (1,25)
	-5,34 (1,02)
	-6,02 (1,18)

	p-værdi vs. timolol
	0,6957
	0,1317
	
	


SE: Standardfejl
† Justeret estimat baseret på kovarians-analyse (ANCOVA) modellen

To ikke-interventionelle langvarige sikkerhedsstudier efter tilladelse til markedsføring (PASS) blev designet til at beskrive incidensraten for hyperpigmenteringsændringer i øjet over en 10 år lang opfølgningsperiode ved at kombinere data, der blev indsamlet gennem studiets 3 år, og det forlængede opfølgningsstudie med en varighed på 7 år blandt pædiatriske patienter med glaukom eller forhøjet IOP. I alt 115 patienter blev overført fra moderstudiet og var en del af det fulde analysesæt (FAS). De patienter (< 18 år), der var egnet til at deltage i studiet, blev inddelt i 3 grupper: 76 patienter i latanoprostgruppen (kontinuerligt behandlet med latanoprost i ≥ 1 måned), 1 patient i gruppen med prostaglandinanaloger (PGA) bortset fra latanoprost (kontinuerligt behandlet med PGA bortset fra latanoprost i ≥ 1 måned) og 38 i gruppen, der ikke blev eksponeret for PGA (ikke behandlet kontinuerligt med PGA i ≥ 1 måned). Studieresultatet indikerede, at hyperpigmenteringsændringer i i øjet kun blev observeret hos et lille antal patienter i begge behandlingsgrupper, med større hyppighed i gruppen, der blev eksponeret for latanoprost, end i gruppen, der ikke blev eksponeret for PGA. Hyppigheden af hyperpigmentering af øjenvipperne var henholdsvis 4,5 % vs. 0 %, og hyppigheden af irishyperpigmentering var 6,0 % vs. 3,0 % i gruppen, der blev eksponeret for latanoprost, og gruppen, der ikke blev eksponeret for PGA. Incidensraten (pr. 100 patientår) for hyperpigmenteringsændringer i øjet var lav og sammenlignelig i begge behandlingsgrupper: forlængelse af øjenvipper 2,53 vs. 3,35, irishyperpigmentering 0,92 vs. 0,42 og hyperpigmentering af øjenvipperne 0,69 vs. ingen. 

Ingen alvorlige bivirkninger blev anset for at være relateret til studiebehandlingen. Størstedelen af de indberettede behandlingsrelevante bivirkninger var i systemorganklassen øjne. De var i de fleste tilfælde lette og hyppigere indberettet i gruppen, der blev eksponeret for latanoprost, end i gruppen, der ikke blev eksponeret for PGA. Der blev ikke identificeret nogen klinisk signifikante sikkerhedsproblemer eller nye sikkerhedsproblemer/forskellige hyppigheder af bivirkninger sammenlignet med den eksisterende sikkerhedsprofil. Samlet set er de observerede hyppigheder af sikkerhedsendepunkter i dette studie sammenlignelige med hyppighederne af bivirkninger, som er blevet rapporteret i tidligere pædiatriske studier.

5.2	Farmakokinetiske egenskaber
Latanoprost (molekylevægt 432,58) er et isopropylester prodrug, som i sig selv er inaktivt, men som efter hydrolyse til latanoprostsyre bliver biologisk aktivt.

Absorption

Prodrug'et absorberes godt gennem cornea, og alt det lægemiddelstof, der passerer over i kammervandet, hydrolyseres ved passagen gennem cornea.
Biotilgængeligheden for syreformen af latanoprost er omkring 45 % efter topikal administration.

Fordeling

Fordelingsvolumen hos mennesker er 0,16 + 0,02 l/kg, og clearance er 0,40 + 0,04 l/t/kg.

Studier hos mennesker indikerer, at den maksimale koncentration i kammervandet nås ca. to timer efter topikal administration. Efter topikal administration i øjet hos aber fordeles latanoprost primært i det forreste segment, bindehinderne og øjenlågene. Kun ubetydelige mængder af stoffer når bageste segment.

Biotransformation og elimination

Der sker praktisk taget ingen metabolisering af latanoprostsyre i øjet. Den primære metabolisering foregår i leveren. Halveringstiden i plasma er 17 minutter hos mennesker. Hovedmetabolitterne, 1,2-dinor- og 1,2,3,4-tetranor-metabolitterne, udøver ingen eller kun svag biologisk aktivitet i dyreforsøg, og de udskilles primært i urinen.   

Pædiatrisk population

Plasmakoncentration af latanoprostsyre blev undersøgt i et åbent farmakokinetisk forsøg med 22 voksne og 25 pædiatriske patienter (fra nyfødt til < 18 år) med okulær hypertension og glaukom. Alle aldersgrupper blev behandlet med latanoprost 50 mikrogram/ml en gang dagligt i hvert øje i minimum 2 uger. Systemisk eksponering for latanoprostsyre var ca. 2 gange højere hos børn i alderen 3 til < 12 år og 6 gange højere hos børn < 3 år sammenlignet med voksne, men en bred sikkerhedsmargin mht. systemiske bivirkninger blev opretholdt (se pkt. 4.9). Den maksimale plasmakoncentration blev i gennemsnit opnået 5 minutter efter administration i alle aldersgrupper. Den gennemsnitlige halveringstid i plasma var kort (< 20 minutter), sammenlignelig hos pædiatriske og voksne patienter og resulterede ikke i akkumulation af latanoprostsyre i det systemiske kredsløb under steady-state-forhold.

5.3	Non-kliniske sikkerhedsdata
Latanoprosts okulære såvel som systemiske toksicitet er blevet undersøgt hos adskillige dyrearter. Generelt tåles latanoprost godt med en sikkerhedsmargen mellem klinisk okulær dosis og systemisk toksicitet på mindst 1000 gange. Høje doser af latanoprost på ca. 100 gange den kliniske dosis/kg kropsvægt administreret intravenøst hos ikke bedøvede aber har vist sig at øge respirationsfrekvensen, hvilket sandsynligvis skyldes kortvarig bronkokonstriktion. I dyreforsøg har latanoprost vist sig ikke at have sensibiliserende egenskaber.

Der er ikke blevet påvist toksiske virkninger i øjet ved doser op til 100 mikrogram/øje/dag hos kaniner eller aber (klinisk dosis er ca. 1,5 mikrogram/øje/dag). Latanoprost har imidlertid vist sig at inducere øget pigmentering af iris hos aber.

Mekanismen bag den øgede pigmentering synes at være stimulering af melaninproduktionen i melanocytterne i iris, uden at der er iagttaget nogen proliferative ændringer. Farveændringen af iris kan være permanent.

Kroniske okulære toksicitetsstudier har også vist, at administration af latanoprost 6 mikrogram/øje/dag inducerede øget palpebral fissur. Denne virkning er reversibel og opstår ved doser over klinisk niveau. Denne virkning er ikke set hos mennesker.

Latanoprost blev fundet negativ i undersøgelser af revers mutation i bakterier, genmutation i muselymfom og musemikronucleus-test. Der blev observeret kromosomforandringer in vitro i humane lymfocytter. Der er observeret lignende virkninger med prostagladin F2α, et naturligt forekommende prostaglandin, hvilket tyder på at dette er en klasseeffekt.

Yderligere mutagenicitetsstudier in vitro/in vivo af ikke planlagt DNA-syntese i rotter var negative og tyder på, at latanoprost ikke har mutagent potentiale. Karcinogenicitetsstudier på mus og rotter var negative.

Dyreforsøg med latanoprost har ikke vist påvirkning af fertiliteten hos hverken hanner eller hunner. I studier af embryotoksicitet hos rotter blev der ikke iagttaget nogen embryotoksicitet ved intravenøse doser (5, 50 og 250 mikrogram/kg/dag). Latanoprost inducerede imidlertid embryoletale virkninger hos kaniner ved doser på 5 mikrogram /kg/dag og derover.

Dosen på 5 mikrogram/kg/dag (ca. 100 gange den kliniske dosis) forårsagede signifikant embryoføtal toksicitet karakteriseret ved øget hyppighed af sen resorption og abort samt nedsat fostervægt.

Der er ikke observeret noget teratogent potentiale.


6.	FARMACEUTISKE OPLYSNINGER

6.1	Hjælpestoffer
Polysorbat 80
Borsyre 
Trometamol
Dinatriumedetat
Natriumchlorid
Vand til injektionsvæsker

6.2	Uforligeligheder
In vitro-studier har vist, at der sker udfældning, når øjendråber indeholdende thiomersal blandes med latanoprost. Hvis sådanne lægemidler anvendes, skal øjendråberne administreres med mindst fem minutters mellemrum.

6.3	Opbevaringstid
2 år
[bookmark: _Hlk76467964]Efter åbning af posen: 7 dage.
Efter åbning af enkeltdosisbeholderen: Brug øjeblikkeligt og kassér enkeltdosisbeholderen efter brug.

6.4	Særlige opbevaringsforhold
Opbevares ved temperaturer under 25 °C

6.5	Emballagetype og pakningsstørrelser
[bookmark: _Hlk50753647]Enkeltdosisbeholdere af LDPE i en pose af PET/Alu/PE.
Hver enkeltdosisbeholder indeholder 0,2 ml. Én pose indeholder 5 enkeltdosisbeholdere.
Pakningsstørrelser: 30 eller 90 enkeltdosisbeholdere.
Ikke alle pakningsstørrelser er nødvendigvis markedsført.

6.6	Regler for bortskaffelse og anden håndtering
Ingen særlige forholdsregler ved bortskaffelse.

Ikke anvendt lægemiddel samt affald heraf skal bortskaffes i henhold til lokale
retningslinjer.

